Vermoorde vrou het kinders elke maand besoek | Netwerk24
Deur Alet van der Walt 07 Mei 2021 15:58
Die vermoorde Yolandi Botes (35) het saam met haar man, Wietzue, in Danabaai gewoon en sy het een keer per maand vir haar drie kinders aan die Oos-Rand gaan kuier.
Botes se drie dogters uit 'n vorige huwelik het by hul pa gewoon en sy het op 26 April vanaf George gevlieg om hulle te besoek.
Sy het verdwyn kort nadat sy in Johannesburg geland en met 'n Uber-taxi van die lughawe af gery het.
Haar familie het sedert haar verdwyning onverpoosd na haar gesoek en daagliks op sosiale media gevra dat mense aanhou om op die uitkyk vir haar te wees.
Wietzue en Yolandi Botes. Foto: Verskaf
Die soektog het Dinsdag, 'n week ná haar verdwyning, tragies geëindig toe 'n pa en seun in die Vaalrivier by die Vaal-vakansieoord buite Villiers in die Vrystaat op liggaamsdele afgekom het.
Die polisie is ontbied en polisieduikers het verskeie liggaamsdele in die rivier gevind.
Botes is aan 'n tatoeëermerk uitgeken en die polisie ondersoek volgens 'n ingeligte persoon nou twee moontlike misdaadtonele. Een aan die Oos-Rand en een by die vakansieoord waar Botes se moordenaar van haar lyk ontslae geraak het.
Een van Botes se susters, Mariska Oosthuizen, het op Facebook gesê die familie eis geregtigheid.
Volgens haar is Botes se moord beplan en het die polisie versuim om leidrade op te volg.
"My suster is in stukke gekap en in 'n rivier gegooi asof sy niks was nie. Sy was nie niks nie, sy was 'n mens, 'n ma, 'n dogter, 'n suster, 'n eggenoot, 'n vriendin."
Yolandi Botes (35) se lyk is in stukke gekap en buite Villiers in die Vaalrivier deur hengelaars gevind. Foto: Verskaf
Hoewel daar voorheen wyd bespiegel is dat die misdaad met die Uber-huurmotor verband hou, sê die familie nou dit lyk asof dit 'n beplande moord was deur iemand wat geweet het Botes besoek haar kinders maandeliks in Gauteng.
'n Vriendin van Botes, Davlyn Bredenkamp, sê sy en Botes was ongeveer 12 jaar lank vriende. Sy sê Botes was 'n baie spontane mens wat lief was daarvoor om ander te help.